Dokset-saken gjenopptas i Phuket fredag
Saken var oppe i retten i Phuket, der nordmannen har bodd i en årrekke, 26. februar i år. Den ble da utsatt til fredag 13. juni. Da vil det thailandske forsvaret til Dokset legge fram sin side av saken. 51-åringen er tiltalt for forsettlig drap på sin tidligere 33 år gamle kjæreste, Rungnapa Rachsombat og for å ha gjemt liket i nær to og et halvt år. Påtalemyndigheten i Thailand mener han forsøkte å etse bort levningene som han la i en søppelkasse med kjemikalier. Han ble pågrepet i slutten av februar 2012 og har siden sittet i varetekt i provinsfengslet i Phuket. Dokset nekter straffskyld for drapet. Både den norske ambassaden i Bangkok og Norges konsul i Phuket har vært involvert i saken, særlig med tanke på forholdene i det overfylte fengslet. Tiltalte skal ha hatt sporadisk kontakt med sin familie i Norge.51-åringen hevder at den 33 år gamle kvinnen døde ved et uhell. - Det var uhell hjemme. Det var en liten krangel. Hun slo meg, og jeg dyttet tilbake. Hun slo hodet to ganger, sa han til VG rett etter pågripelsen. Han sa videre at han i sjokktilstand pakket henne inn i plast og la liket i en grønn søppeldunk som han satte fra seg i et av husets bad. Der skal den altså ha stått i flere år. Da saken ble avsluttet i februar, hadde aktor blant annet innkalt nordmannens nye kjæreste og politimannen som leder etterforskningen. Kjæresten forklarte ifølge Phuket Gazette at hun bodde sammen med Dokset i hans luksusvilla i Kata da restene av hennes forgjenger ble funnet av politiet. Hun sa til dommeren at hun ikke var klar over det tidligere forholdet. Etterforskeren fra Chalong la fram resultatene av DNA-prøver av levningene fra søppeldunken. Ifølge aktor bekreftet han at prøvene samsvarte med Rungnapa Rachsombat.Dokset og Rachsombat skal ha vært kjærester i seks-sju år fram til sommeren 2009. Kvinnens familie meldte henne savnet i juli samme år. Hun skal ha forsvunnet kort tid etter at forholdet til nordmannen var slutt. 33-åringens familie oppdaget blodflekker i bilen hennes da banken kom for å inndra den. - Banken hadde flere utestående innbetalinger etter at hun ble borte, så de kom for å hente bilen. Da så vi at det var blodflekker i den. Vi har alltid hatt mistanke om at hun ble drept, har et familiemedlem uttalt. Razziaen mot Doksets villa ble ledet av Crime Suppression Division, en underavdeling i det som tilsvarer Kripos i Thailand. Bakgrunnen for aksjonen skal ha vært et tips de mottok fra et advokatfirma i Bangkok.
Rettssaken mot Stein Dokset (51), som er tiltalt for å ha drept sin samboer i Thailand i 2009, blir gjenopptatt fredag.